[{"text_idx": "#000003", "text": "Millist uut trammiliini rajama hakatakse, otsustab Tallinn su\u0308gisel"}, {"text_idx": "#000005", "text": "Tallinna linnavalitsuses pole endiselt su\u0308ndinud otsust, millise uue trammiliini rajamisega esimesena alustatakse. Otsus peaks su\u0308ndima su\u0308gisel aruteludes kliimaministeeriumiga. Kokkuvo\u0303ttes peaks aga rajama ko\u0303ik kolm eelistatud liini \u2013 Liivalaia, Ja\u0308rve ja Pelgulinna \u2013, u\u0308tles ERR-ile abilinnapea Vladimir Svet."}, {"text_idx": "#000006", "text": "Kliimaminister Kristen Michal allkirjastas ma\u0308a\u0308ruse, millega eraldatakse muu hulgas Tallinnale 40 miljonit eurot uute trammiliinide rajamiseks. Tallinn pole veel otsustanud, millise uue trammiliini rajamisega alustatakse esimesena. Enne algavad konsultatsioonid kliimaministeeriumiga, sest riik soovib selgeid ja mo\u0303juvaid po\u0303hjendusi, miks just konkreetne liin vo\u0303i liinid on vajalikud."}, {"text_idx": "#000007", "text": "Mullu valminud uuring na\u0308itas, et suurima potentsiaaliga vo\u0303imalikest uutest trammiliinidest on Tehnika (Kristiine)-Liivalaia, eelistatud liinid on Tallinna jaoks ka Tondi liini pikendamine Ja\u0308rveni ning Pelgulinna liin."}, {"text_idx": "#000008", "text": "Sveti so\u0303nul peaks lo\u0303ppkokkuvo\u0303ttes rajama ko\u0303ik kolm eelistatud liini."}, {"text_idx": "#000009", "text": "Tallinn saab riigilt muu hulgas 40 miljonit eurot uute trammiliinide jaoks. Kas teil on plaanid olemas, millist trammiliini hakkate sellega ehitama?"}, {"text_idx": "#000011", "text": "Aga kui va\u0308ga lu\u0308hidalt o\u0308elda, siis need peavad toetama sa\u0308a\u0308stva liikuvuse eesma\u0308rke ja looma head linnaruumi, peavad aitama kaasa autostumise va\u0308hendamisele ja transpordi keskkonnaja\u0308lje ka\u0308rpimisele ja nii edasi."}, {"text_idx": "#000012", "text": "Meil on kolm potentsiaalset trammi trajektoori \u2013 Pelguranna, Ja\u0308rve ja Liivalaia \u2013 ja nende kolme vahel me praegu oleme valimas. La\u0308hme ministeeriumiga neid arutama."}, {"text_idx": "#000014", "text": "See ei ole paigas, sest igau\u0308hel nendest on omad head ja vead."}, {"text_idx": "#000015", "text": "Kui me ra\u0308a\u0308gime Ja\u0308rve liinist, siis ehitataks ju raudtee ko\u0303rvale trammitee, mis tundub mo\u0303ttetu."}, {"text_idx": "#000016", "text": "No kas mo\u0303ttetu \u2013 jah, siis, kui raudtee seal lahendaks ko\u0303ik meie probleemid ja meile ei tuleks iga hommik nii palju autosid lo\u0303una poolt. Rongist on selgelt va\u0308he, on vaja mingeid samme veel."}, {"text_idx": "#000017", "text": "Aga ku\u0308simused on ko\u0303ikide liinide kohta. Liivalaia puhul ei ole probleemiks Liivalaia ta\u0308nav ise, vaid Suur-Ameerika ta\u0308nav, mis on va\u0308ga-va\u0308ga kitsas, ja seal selleks, et rajada pa\u0308riselt head trammiteed, to\u0303ena\u0308oliselt oleks vaja vo\u0303ib-olla isegi mo\u0303ni va\u0308iksem maja nii-o\u0308elda va\u0308lja osta ja siis lammutada vo\u0303i osaliselt lammutada."}, {"text_idx": "#000018", "text": "Suur-Ameerika trammi u\u0308ks po\u0303hilisi va\u0308a\u0308rtusi on, et see viiks edasi Kristiine keskuseni. Kuidas seda teha, mis raha eelarves selleks on, see on suur ku\u0308simus."}, {"text_idx": "#000019", "text": "Pelguranna puhul on ku\u0308simus see, et kuidas seda trammi vedada ha\u0308sti kitsal Puhangu ta\u0308naval, kus tramm asuks va\u0308ga la\u0308hedal elumajadele. Seal on neid ku\u0308simusi veelgi."}, {"text_idx": "#000020", "text": "Ra\u0308a\u0308kimata sellest, et see vo\u0303rdlus ei ka\u0308i pa\u0308ris u\u0308ks u\u0308hele. Kui me kujutame ette Liivalaiat vo\u0303i Ja\u0308rvet, siis need on mo\u0303neti sarnased, sest seal on olemasolev teekoridor. Ja selle teekoridori keskele vo\u0303iks tekkida trammiliin ja peatused. Ja siis on meil magistraal, kus on lihtsalt rohkem u\u0308histransporti. Paratamatult tekib ku\u0308simus: aga kas sedasama eesma\u0308rki seal oleks vo\u0303imalik ta\u0308ita, kui me na\u0308iteks paneksime sinna bussi so\u0303itma tee keskele?"}, {"text_idx": "#000021", "text": "Kui me ra\u0308a\u0308gime Pelgurannast, siis see on natuke teist sorti projekt, sest see trajektoor, kuhu tramm peaks tulema, ei dubleeri so\u0303iduteid. Ja arvestades sellega, kui suured plaanid on Kopli poolsaare arendamiseks, elanikkonna kasvamiseks, siis me peame kuidagi seal inimesi u\u0308histranspordiga vedama."}, {"text_idx": "#000022", "text": "Ehk u\u0308heso\u0303naga \u2013 need projektid on ko\u0303ik tasuvuse seisukohalt to\u0308o\u0308tavad. Need ko\u0303ik konkureeriksid autodega ehk pakuks inimestele paremaid vo\u0303imalusi liikuda u\u0308histranspordiga, kui seni on olnud autoga."}, {"text_idx": "#000024", "text": "U\u0308tlesite, et algavad konsultatsioonid, mis ta\u0308hendab, et millalgi la\u0308hitulevikus peate selle otsuse a\u0308ra tegema, millist liini hakata esimesena rajama."}, {"text_idx": "#000025", "text": "Me oleme o\u0308elnud, et me jo\u0303uame u\u0308hise arusaamani, mis on prioriteetide nimekiri, selle aasta sees, ja ma arvan, et see juhtub su\u0308gisel. Me ei la\u0308he ministeeriumiga kauplema. Me la\u0308heme arutlema, plaanime neile na\u0308idata, kuidas need asjad vo\u0303iksid toimida."}, {"text_idx": "#000026", "text": "Meil on ka arusaam, et ko\u0303iki neid trammiteede, u\u0308histranspordiso\u0303lmede, jalgrattateede Investeeringuid (Tallinn saab lisaks trammiliinidele riigilt raha ka u\u0308histranspordiso\u0303lmede ja rattateede jaoks \u2013 toim.) tuleks vaadata koosmo\u0303jus. Piltlikult o\u0308eldes \u2013 kui me peaksime na\u0308iteks Liivalaia ta\u0308navale vo\u0303i Pa\u0308rnu maanteele ehitama trammitee, siis sellega koos ehitame ka parema linnaruumi ja loome rattateid. Et kui me hakkame na\u0308iteks arendama Kristiines vo\u0303i Ja\u0308rves uut u\u0308histranspordiso\u0303lme, siis sellesse so\u0303lme peab saabuma ka tramm paratamatult ja seal peab olema so\u0303lm mitte ainult u\u0308histranspordilt, autolt ja rongilt u\u0308mberistumiseks, vaid ka jalgrattalt u\u0308mberistumiseks ja vastavalt ka rattateed. Ehk see on kombinatsioon erinevatest plaanidest, kus me peame looma endale selgust, mis on reaalne a\u0308ra teha."}, {"text_idx": "#000027", "text": "Meil ei ole ka mo\u0303tet ehitada mingeid o\u0303hulosse. Me peame ausalt vaatama, kui palju maksab u\u0308ks kilomeeter trammiteed. Me peame ausalt endale u\u0308tlema, kui suur on linna investeeringute maht."}, {"text_idx": "#000028", "text": "Ja ma arvan, et tegelikult ko\u0303ige keerulisem sisuline ku\u0308simus kogu selles investeeringute jadas hakkab olema ku\u0308simus rongidest. Et kui me tahame na\u0308iteks, et Kristiine keskuse juures u\u0308mberistumise so\u0303lm to\u0308o\u0308taks nii, nagu teoreetiliselt vo\u0303iks, peaksime tooma raudteepeatuse Kristiine ristmikule la\u0308hemale. Vo\u0303ib-olla peaksime selle tooma lausa viadukti kohale. Kui palju see maksab, kes peaks selle eest maksma \u2013 kas linn sellest toetusest, kas Eesti Raudtee vo\u0303iks olla kaasma\u0308ngija, kas vo\u0303ib-olla riik vo\u0303iks seda projekti vaadata suuremas mastaabis? Ko\u0303ik need arutelud ootavad meid ministeeriumiga ees."}, {"text_idx": "#000029", "text": "Kas sellest 40 miljonist eurost, mis riik eraldab, ja\u0308tkub ainult u\u0308he trammiliini rajamise rahastamiseks?"}, {"text_idx": "#000031", "text": "Kui me vaatame Vanasadama trammiliini, selle maksumus on 46 miljonit. Aga Vanasadama trammiliin kulgeb eranditult mo\u0308o\u0308da olemasolevaid ta\u0308navaid \u2013 seal on va\u0308ga palju trasse, kommunikatsioone, betooni, asfalti ja nii edasi. Kui me hakkame vo\u0303rdlema hinnas, siis to\u0303ena\u0308oliselt Putukava\u0308ila (Pelguranna \u2013 toim.) tramm peaks olema odavam kui na\u0308iteks Liivalaia tramm. Kuid ja\u0308llegi, alati on agasid \u2013 meil oleks vaja ehitada seal sild u\u0308le Ristiku ta\u0308nava, seal, kus oli vanasti raudteesild, mille Eesti Raudtee u\u0308le-eelmisel aastal lammutas. See lisab u\u0308pris konkreetse va\u0308ljamineku selle projekti maksumusele."}, {"text_idx": "#000032", "text": "Trammiteega vo\u0303i ilma, aga kui kaugel on Liivalaia ta\u0308nava renoveerimine \u2013 selle aasta linnaeelarves oli selleks juba mingi summa olemas?"}, {"text_idx": "#000033", "text": "Jah, meil on raha, et projekteerimisega alustada. Me tegelikult ootamegi otsust, kas projekteerime koos trammiga vo\u0303i ilma."}, {"text_idx": "#000034", "text": "Aga meil on olemas u\u0308ldine arusaam koalitsioonipartneritega, et ko\u0303ik need kolm trammiliini vo\u0303iksid mingist perspektiivis tekkida. Praegu me ra\u0308a\u0308gime sellest, et Euroopa Liidu raha me saame, kasutades seda selle ku\u0308mnendi jooksul, kui va\u0308ga ja\u0308medalt vo\u0303tta, kuni aastani 2029, ametlikult vo\u0303ib-olla 2030, mil to\u0308o\u0308d peaksid la\u0308bi olema."}, {"text_idx": "#000035", "text": "Ja kui me ra\u0308a\u0308gime perspektiivis, siis me kindlasti na\u0308eme, et ko\u0303ik need kolm suunda vo\u0303iksid olla trammiga kaetud. Ja sellest ma ja\u0308reldan, et moel vo\u0303i teisel u\u0308histranspordikoridor Liivalaia ta\u0308navale peab tekkima. Liivalaia ta\u0308nav on va\u0308ga oluline ta\u0308nav, mitte ainult autoliikluse poolest, vaid ka va\u0308ga oluline u\u0308histranspordi korralduse seisukohalt, kergliikluse seisukohalt. Arvestades, kui palju on toimumas Liivalaia ta\u0308nava u\u0308mber, oleks loogiline, et me juba enne lo\u0303plikku otsust trammi osas hakkaks mo\u0303tlema, et seal peab olema va\u0308ga kiire u\u0308histranspordi la\u0308biso\u0303it, peavad olema a\u0308a\u0308rmiselt mugavad ja suurele u\u0308histranspordikoormusele mo\u0303eldud u\u0308histranspordipeatused."}, {"text_idx": "#000036", "text": "Ent siiski me ei alusta projekteerimist enne, kui on olemas lo\u0303plik otsus trammi kohta. Ja ma siiralt loodan, et saame juba kolleegidele u\u0308lesande ka\u0308tte anda selle aasta lo\u0303pu poole."}, {"text_idx": "#000037", "text": "Pronksi ja Jo\u0303e ta\u0308navaga la\u0308ks umbes aasta. Kui kaua ta\u0308hendaks remont Liivalaia ta\u0308naval, et sealt la\u0308bi so\u0303ita ei saa?"}, {"text_idx": "#000038", "text": "Kui me vaatame, kui palju torusid oli vaja matta Pronksi ta\u0308nava alla, siis see on meeletu, aga jah, ilmselt Liivalaia ehitus kestaks kauem, aga see juba hakkaks so\u0303ltuma sellest, kas me hakkame sinna ehitama trammiteed vo\u0303i mitte. Kui hakkame, siis see kindlasti lisaks omajagu aega, sest trammide olemasolu ta\u0308hendab seda, et kommunikatsioonid paiknevad teistmoodi, et piki tervet ta\u0308navat rajatakse selline betoonist padi piltlikult o\u0308eldes, mille peal trammitee on. See ta\u0308hendab seda, et lisanduvad kaablid ja kommunikatsioonid, mis on vajalikud trammi igasuguste kontaktliinide jaoks."}, {"text_idx": "#000039", "text": "See saab olema kindlasti pikem ajaliselt kui Pronksi ehitus, aga ma ei usu, et see hakkab olema pikem vo\u0303rdeliselt ta\u0308nava pikkusega, sest lo\u0303ppkokkuvo\u0303ttes Eestis on lihtsalt piiratud aeg, mil sa saad ehitada."}, {"text_idx": "#000041", "text": "TLT hakkab u\u0308le eramaa mineva trammitee eest linnale maksma aastas pea 90 000 eurot"}, {"text_idx": "#000042", "text": "Svet: trammiga ei saa Tallinnas lennujaama veel va\u0308hemalt kaks aastat"}, {"text_idx": "#000043", "text": "Osa trammiliine hakkab Tallinnas taas ka\u0308ima septembri, osa oktoobri alguses"}, {"text_idx": "#000044", "text": "Tallinna taristuprojektid ootavad sahtlis riigi rahasu\u0308sti"}, {"text_idx": "#000045", "text": "Riik annab Tallinnale 40 miljonit eurot uute trammiliinide jaoks"}, {"text_idx": "#000047", "text": "Dominik Has\u030cek: tundsin ro\u0303o\u0303mu igast treeningust ja ma\u0308ngust"}, {"text_idx": "#000048", "text": "Ma\u0308gi kergejo\u0303ustiku populariseerimisest: sportlaste lood on tohutult erilised"}, {"text_idx": "#000051", "text": "HC Panter ei pa\u0308a\u0308senud eurosarja alagrupist edasi"}, {"text_idx": "#000052", "text": "Na\u0308dala algus on va\u0308hese pilvisusega ja sajuta"}, {"text_idx": "#000054", "text": "Venemaa ru\u0308nnakud Ukraina ku\u0308ladele kirdes to\u0303id kaasa ohvreid"}, {"text_idx": "#000056", "text": "Venekeelsete \"Pehmete ja karvaste\" uued osad su\u0308nnivad Eestis"}, {"text_idx": "#000057", "text": "Rahvusringha\u0308a\u0308lingu arendusosakond otsib oma meeskonda frontend arendajat"}, {"text_idx": "#000058", "text": "Lavrov: ei Ukraina rahuplaan ega Musta mere viljalepe pole realistlikud"}, {"text_idx": "#000062", "text": "Rootsis sai ulatuslikus teevaringus mitu inimest kannatada"}, {"text_idx": "#000063", "text": "Rahapuudusel ja\u0308a\u0308b rajamata ainus so\u0303idukite tunnel U\u0308lemiste linnakusse"}, {"text_idx": "#000066", "text": "Kosovos ja\u0308tkub politseiniku tapmise ja\u0308rel lahing"}, {"text_idx": "#000067", "text": "Su\u0308gise algusega tulevad jahedamad ilmad"}, {"text_idx": "#000069", "text": "Land: lubadus ko\u0303rghariduse rahastamist suurendada ei lahenda alusprobleemi"}, {"text_idx": "#000071", "text": "Ornitoloog: praegu on ha\u0308sti mitmekesine ra\u0308ndeaeg"}, {"text_idx": "#000075", "text": "Paadio\u0303nnetuse u\u0308le elanud Ivo: kahe pa\u0308eva pa\u0308rast la\u0308ksin uuesti merele"}, {"text_idx": "#000077", "text": "Eesti piiril ei ole massilist ebaseaduslikku ra\u0308ndesurvet"}, {"text_idx": "#000078", "text": "U\u0308u\u0308rimajaga spetsialiste meelitada lootnud Narva loobus maja ehitamisest"}, {"text_idx": "#000083", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]